Čěškecy

Čěškecy (prjedy tež Čěžkecy;  Zischkowitz) su wjeska ;  w hornjołužiskim wokrjesu Budyšin. Słušeja k Hodźijskej gmejnje a leža 205 metrow nad mórskej hładźinu. Hač do lěta 1936 běchu samostatna gmejna.

 Geografija 
Čěškecy nadeńdu so něhdźe dźesać kilometrow zapadnje Budyšina a štyri kilometry sewjerozapadnje Hodźija, jenož 250 metrow zdalene wot awtodróhi A4. Susodne wjeski su Liboń na sewjeru, Prěčecy na wuchodźe, Běčicy na juhowuchodźe, Koblicy na juhu a Wučkecy na zapadźe.

 Ležownostne mjena 
Michał Rostok naliči 1887 slědowace serbske ležownostne mjena: Pola Wučkec, Pola Běčic, Pola Kralec hory, Pola Pozdec, Dźěłošća, W hatku, Pola Šołćic wólše, Na dalokim, Pola hłubokeho puća, Pola Wroblec haja, We wjerbičkach.Michał Rostok: Ležownostne mjena. W: ČMS 40 (1887), str. 3–50, tu str. 21 (digitalizat).

 Stawizny 
mini|left|Čěškecy čo. 2, ródny dom Jana Pětra Jordana
Prěnje historiske naspomnjenje jako Teschcowitz pochadźa z lěta 1360. Ležownostne knjejstwo we wsy wukonješe přez lětstotki krajny bohot w Budyšinje. Cyrkwinsce słušeja přewažnje ewangelscy Čěškečenjo ze starodawna do Hodźijskeje wosady.

Dotal samostatna gmejna bu w lěće 1936 zagmejnowana do susodnych Koblic a přińdźe při gmejnskej reformje 1994 hromadźe z nimi do Hodźijskeje gmejny.

 Wobydlerstwo 
W lěće 1884 měješe wjes po Mukowej statistice 72 wobydlerjow, z kotrychž bě 69 Serbow (96 %). 1925 bě wot cyłkownje 65 wobydlerjow 46 ewangelskich a 19 katolskich.

 Wosobiny 
W Čěškecach narodźi so w lěće 1818 serbski slawist, publicist a wobchodnik Jan Pětr Jordan. Jeho ródny dom (čo. 2) bu wobchowany a saněrowany.

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Hodźij
Kategorija:Sydlišćo w serbskim sydlenskim rumje
Kategorija:Prěnje naspomnjenje 1360
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936